b'\n_START_ARTICLE_\nJanusz Onyszkiewicz\n_START_PARAGRAPH_\nJanusz Onyszkiewicz (s\xc3\xbcndinud 18. detsembril 1937 Lvivis) on Poola poliitik, matemaatik ja endine alpinist._NEWLINE_Ta on Poola Demokraatliku Partei liige. Ta oli 11. juulist 1992 kuni 26. oktoobrini 1993 ja 31. oktoobrist 1997 kuni 16. juunini 2000 Poola kaitseminister._NEWLINE_1970. aastatel oli ta Poola tippklassi alpinist, kelle parimaks saavutuseks m\xc3\xa4gironimises on kaheksatuhandelise m\xc3\xa4etipu vallutamine. Aastatel 2001\xe2\x80\x932016 oli ta Poola Alpinismi Assotsiatsiooni president.\n_START_SECTION_\nTeadus\n_START_PARAGRAPH_\n1967. aastal sai ta doktorikraadi matemaatikas. Ta on avaldanud artikleid hulgateooria ja mudeliteooria kohta ning esinenud k\xc3\xbclalislektorina Suurbritannias, Prantsusmaal, Rootsis ja Norras.\n_START_SECTION_\nSpeleomatkamine\n_START_PARAGRAPH_\nTa on tegelenud speleomatkamisega. 1961. aastal laskus ta L\xc3\xb5una-Poolas L\xc3\xa4\xc3\xa4ne-Tatrates asuvasse Suurde Lumekoopasse. Hiljem on ta laskunud maa-alustesse koobastesse N\xc3\xb5ukogude Liidus, Jugoslaavias, Bulgaarias ja Itaalias.\n_START_SECTION_\nAlpinism\n_START_PARAGRAPH_\nAlpinismiga hakkas ta tegelema 1957. aastal. Ta v\xc3\xb5ttis osa m\xc3\xa4giekspeditsioonidest Himaalajasse, Karakorami ja Hinduku\xc5\xa1i. Ta t\xc3\xb5usis 1972. aastal Nowsh\xc4\x81ki (7492 m) ning 1974. aastal Kor\xc5\xbeenevskaja (7105 m) ja Ismoili Somoni tippu (7495 m)._NEWLINE_1. augustil 1975 ronis ta koos Leszek Cichy ja Krzysztof Zdzitowieckiga Gasherbrum II tippu (8035 m); k\xc3\xbcmme p\xc3\xa4eva hiljem tegi koos Alison Chadwick-Onyszkiewiczi, Wanda Rutkiewiczi ja Krzysztof Zdzitowieckiga esmat\xc3\xb5usu Gasherbrum III-le (7946 m)._NEWLINE_1976. aastal v\xc3\xb5ttis ta osa Poola m\xc3\xa4giekspeditsioonist Karakorami suurimale m\xc3\xa4ele K2 (8611 m), kuid siin ta tippu ei j\xc3\xb5udnud.\n_START_SECTION_\nIsiklikku\n_START_PARAGRAPH_\nTema esimene abikaasa Witos\xc5\x82awa Boretti-Onyszkiewicz (1933\xe2\x80\x931967) oli geoloogiadoktor ja speleoloog, kes hukkus Gruusias maa-aluses koopas. Tema teine abikaasa Alison Chadwick-Onyszkiewicz (1942\xe2\x80\x931978) oli Briti alpinist, kes hukkus 1978. aastal Annapurna ekspeditsioonil. Kolmas abikaasa Joanna Onyszkiewicz (s. 1950), J\xc3\xb3zef Pi\xc5\x82sudski lapselaps, on arhitekt.'